### NN 16/2016 (19.2.2016.), Pravilnik o prihvatljivosti izdataka u okviru Fonda europske pomoći za najpotrebitije (FEAD)

MINISTARSTVO RADA I MIROVINSKOGA SUSTAVA

459

Na temelju točke 4. stavka 3. točke 11. Odluke o tijelima u sustavu upravljanja, provedbe i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć za razdoblje 2014. – 2020. (»Narodne novine«, broj 78/2015), ministrica rada i mirovinskoga sustava donosi

PRAVILNIK

O PRIHVATLJIVOSTI IZDATAKA U OKVIRU FONDA EUROPSKE POMOĆI ZA NAJPOTREBITIJE (FEAD)

Opće odredbe

Članak 1.

Ovim se Pravilnikom utvrđuju pravila prihvatljivosti izdataka za operacije Operativnog programa za hranu i/ili osnovnu materijalnu pomoć za razdoblje 2014. – 2020. (u daljnjem tekstu: Operativni program) sufinancirane u okviru Fonda europske pomoći za najpotrebitije, kao i uvjeti pod kojima izdaci navedenih operacija mogu biti uključeni u Izjavu o izdacima koju priprema Tijelo za ovjeravanje i plaćanje.

Članak 2.

Ovaj Pravilnik sadrži odredbe koje su u skladu sa sljedećim aktima:

1. Ugovor o Europskoj uniji (konsolidirana verzija, SL C 326, 26. 10. 2012.);

2. Ugovor o funkcioniranju Europske unije (konsolidirana verzija, SL C 326, 26. 10. 2012.);

3. Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim propisima koji se primjenjuju na opći proračun Europske unije i stavljaju izvan snage Uredbe Vijeća (EZ, Euratom) br. 1605/2002 (SL L 298/1, 26. 10. 2012.);

4. Uredba (EU, Euratom) br. 547/2014 Europskog parlamenta i vijeća od 15. svibnja 2014. godine o izmjeni Uredbe (EU, Euratom) br. 966/2012 o financijskim pravilima koja se primjenjuju na opći proračun Unije. (SL L 163/18, 29. 5. 2014.);

5. Uredba (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 072, 12. ožujka 2014) (u daljnjem tekstu: Uredba (EU) br. 223/2014);

6. Odluka o tijelima u sustavu upravljanja i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć (»Narodne novine«, broj 78/2015 – u daljnjem tekstu: Odluka).

Članak 3.

Pojedini pojmovi u smislu ovoga Pravilnika imaju sljedeće značenje:

1 Troškovi su u novcu izražene količine resursa, iskorištene u svrhu ostvarenja jednog ili više ciljeva projekta;

2. Izdatak je onaj trošak koji je plaćen iz sredstava Korisnika;

3. Korisnik znači javno ili privatno tijelo odgovorno za pokretanje ili koje pokreće i provodi operacije;

4. Upravljačko tijelo je nacionalno tijelo koje snosi glavnu odgovornost za djelotvornu i učinkovitu provedbu Fonda europske pomoći za najpotrebitije i time ispunjava značajan broj funkcija u vezi s upravljanjem operativnim programom, te praćenjem, financijskim upravljanjem i kontrolama kao i odabirom projekata;

5. Tijelo za ovjeravanje i plaćanje je tijelo odgovorno za sastavljanje i podnošenje zahtjeva za plaćanje Komisiji te sastavljanje financijskih izvještaja, potvrđujući njihovu potpunost, točnost i istinitost te da izdaci zabilježeni u financijskim izvještajima poštuju važeća pravila Unije i nacionalna pravila;

6. Posredničko tijelo je javno tijelo koje djeluje pod odgovornosti upravljačkog tijela i tijela za ovjeravanje ili koje izvršava poslove u ime takvog tijela u vezi s provedbenim operacijama korisnika;

7. Partnerske organizacije su javna tijela i/ili neprofitne organizacije koje dostavljaju hranu i/ ili osnovnu materijalnu pomoć, prema potrebi, u kombinaciji s popratnim mjerama izravno ili posredstvom drugih partnerskih organizacija, ili provode aktivnosti usmjerene izravno na socijalno uključivanje najpotrebitijih osoba i čije je operacije odabralo upravljačko tijelo;

8. Operacija znači projekt, ugovor ili djelovanje koje odabere upravljačko tijelo dotičnog operativnog programa, ili je pod njegovom odgovornosti, koje pridonosi ciljevima na koje se odnosi;

9. Razdoblje prihvatljivosti izdataka je razdoblje unutar kojeg izdatak mora nastati kako bi se mogao smatrati prihvatljivim za sufinanciranje;

10. Bespovratna sredstva su potpore koje se iz Fonda europske pomoći za najpotrebitije, sukladno članku 25. Uredbe (EU) br. 223/2014, dodjeljuju Korisnicima u obliku:

(a) naknada za stvarno nastale i plaćene prihvatljive troškove;

(b) naknada na temelju jediničnih troškova;

(c) paušalni iznosi koji ne prelaze 100 000 EUR javne potpore;

(d) financiranje primjenom fiksnih stopa, utvrđeno primjenom postotka na jednu ili nekoliko određenih kategorija troškova.

11. Izravni troškovi – su oni troškovi koji su u izravnoj vezi s ostvarenjem jednog ili više ciljeva projekta, odnosno izravno povezani s pojedinačnom aktivnosti projekta;

12. Neizravni troškovi – su troškovi koji nastaju u okviru projekta, ali nisu u izravnoj vezi s ostvarenjem jednog ili više ciljeva projekta, odnosno ne mogu se izravno povezati s pojedinom aktivnošću projekta.

Članak 4.

(1) Ovaj Pravilnik dužno je primjenjivati Upravljačko tijelo, Posredničko tijelo, Tijelo za ovjeravanje i plaćanje u smislu Odluke te Korisnici.

(2) Odredbe ovog Pravilnika koje se odnose na Posredničko tijelo primjenjuju se na Upravljačko tijelo u slučajevima kada ono ne prenese dio svojih funkcija na posrednička tijela u skladu s člankom 31. stavcima 6. i 7. Uredbe (EU) br. 223/2014.

Opći uvjeti prihvatljivosti izdataka

Članak 5.

(1) Opći uvjeti prihvatljivosti izdataka su:

1. Izdatak je prihvatljiv za potporu iz Operativnog programa ako je nastao za korisnika i ako ga je korisnik platio u razdoblju prihvatljivosti izdataka navedenom u Ugovoru o dodjeli bespovratnih sredstava, odnosno Obavijesti o dodjeli bespovratnih sredstava, a koje ne može započeti prije 1. prosinca 2013. niti prelaziti 31. prosinca 2023.;

2. Stvarnost nastanka kod Korisnika;

3. Povezanost s operacijom i nastanak u okviru operacije koju je odabralo nadležno tijelo, u skladu s pravednim i transparentnim postupkom i na temelju kriterija utvrđenih u operativnom programu, a za koju je preuzeta obveza u ugovoru o dodjeli bespovratnih sredstava odnosno obavijesti o izravnoj dodjeli sredstava te koja se provodi u Republici Hrvatskoj;

4. Usklađenost s odredbama članka 23. stavka 6. Uredbe (EU) br. 223/2014 koje se odnose na zabranu dvostrukog financiranja iz drugih instrumenta Europske unije;

5. Da su nastali u skladu s nacionalnim zakonodavstvom i zakonodavstvom Europske unije;

6. Izvršenje plaćanja Korisnika prema dobavljačima roba, te pružateljima usluga tijekom razdoblja prihvatljivosti izdataka uz uvjet da projekt nije završen prije početka tog razdoblja;

7. Dokazivost putem računa ili računovodstvenih dokumenata jednake dokazne vrijednosti, pri čemu su predujmovi isplaćeni dobavljačima roba, te pružateljima usluga u skladu s odredbama ugovora sklopljenih s tim subjektima prihvatljivi za sufinanciranje;

8. Usklađenost s primjenjivim pravilima javne nabave.

(2) Kriteriji iz stavka 1. ovoga članka primjenjuju se kumulativno.

(3) Kriterij iz stavka 1. točke 7. ovoga članka ne primjenjuje se u slučajevima izdataka izračunatih primjenom jediničnih troškova, paušalnih iznosa te financiranja primjenom fiksnih stopa sukladno metodologiji Pojednostavljenih troškovnih opcija koju izrađuje Upravljačko tijelo. U slučaju izdataka izračunatih primjenom standardne veličine jediničnih troškova, fiksnih iznosa te financiranja primjenom fiksnih stopa, u smislu stvarnosti nastanka kod Korisnika provjerava se stvarnost nastanka situacije koja je metodologijom Pojednostavljenih troškovnih opcija definirana kao temelj za priznavanje troška.

(4) Uvjeti prihvatljivosti izdataka primjenjivi u određenom projektu utvrđuju se u Ugovoru o dodjeli bespovratnih sredstava odnosno u Obavijesti o izravnoj dodjeli sredstava.

(5) Izdaci koji postanu prihvatljivi slijedom izmjene Operativnog programa prihvatljivi su od datuma podnošenja zahtjeva za izmjenu Operativnog programa Europskoj komisiji sukladno članku 22 stavku 4. Uredbe (EU) br. 223/2014.

Članak 6.

Izdaci koji se smatraju neprihvatljivima, uključujući iznimke, te izdaci koji se smatraju uvjetno prihvatljivima navedeni su u Prilogu 1. – Popis neprihvatljivih i uvjetno prihvatljivih izdataka uključujući iznimke i uvjete, koji je sastavni dio ovog Pravilnika.

Članak 7.

(1) Upravljačko tijelo i/ili Posredničko tijelo može odrediti dodatna ograničenja prihvatljivosti izdataka na razini vrsta operacija ili poziva na dostavu projektnih prijedloga, unutar granica utvrđenih ovim Pravilnikom.

(2) Upravljačko tijelo daje tumačenja odredbi i/ili upute o tome na koji način se Pravilnik primjenjuje u okviru Operativnog programa u okviru korištenja Fonda europske pomoći za najpotrebitije i/ili za određene vrste projekata/operacija.

Završne odredbe

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 910-04/14-01/29

Urbroj: 524-06-03-01-01/1-16-31

Zagreb, 12. veljače 2016.

Ministrica

dr. sc. Nada Šikić, v. r.

**PRILOG 1.**

POPIS NEPRIHVATLJIVIH I UVJETNO PRIHVATLJIVIH IZDATAKA UKLJUČUJUĆI IZNIMKE I UVJETE

|  |  |  |  |
| --- | --- | --- | --- |
| Rn. br. | Izdatak | Neprihvatljivo/Uvjetno prihvatljivo | Iznimke i uvjeti |
| 1. | Kamata na dug | neprihvatljivo |  |
| 2. | Pružanje infrastrukture | neprihvatljivo |  |
| 3. | Troškovi rabljene robe | neprihvatljivo |  |
| 4. | Ulaganja u kapital ili kreditna ulaganja | neprihvatljivo |  |
| 5. | Doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za korisnika | neprihvatljivo |  |
| 6. | Kupnja opreme i vozila koja se koriste u svrhu upravljanja projektom | neprihvatljivo |  |
| 7. | Otpremnine, doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu | neprihvatljivo |  |
| 8. | Kazne, financijske globe i troškovi sudskog spora | neprihvatljivo |  |
| 9. | Gubici zbog fluktuacija valutnih tečaja i provizija na valutni tečaj | neprihvatljivo |  |
| 10. | Plaćanja neoporezivih bonusa zaposlenima | uvjetno prihvatljivo | Prihvatljivo u okviru Tehničke pomoći. |
| 11. | Bankovni troškovi za otvaranje i vođenje računa, naknade za financijske transfere i drugi troškovi u potpunosti financijske prirode | neprihvatljivo |  |
| 12. | Kupnja zemljišta i nekretnina | neprihvatljivo |  |
| 13. | Porez na dodanu vrijednost (PDV) | uvjetno prihvatljivo | Osim ako povrat poreza nije moguć u okviru nacionalnog zakonodavstva o PDV-u. |
| 14. | Amortizacija trajne materijalne imovine | uvjetno prihvatljivo | a) Troškovi amortizacije izračunavaju se u skladu s relevantnim nacionalnim računovodstvenim pravilima i računovodstvenom politikom Korisnika. Iznos izdataka mora biti propisno opravdan pratećom dokumentacijom koja ima istu dokaznu vrijednost kao i računi za prihvatljive troškove kad se nadoknađuju kao prihvatljivi troškovi, nastali i plaćeni;  b) Troškovi se odnose isključivo na razdoblje potpore projektu;  c) Navedena trajna materijalna imovina izravno se koristi za projekte, i  d) Javna bespovratna sredstva nisu doprinijela stjecanju amortizirane imovine. |
| 15. | Standardne veličine jediničnih troškova, fiksni iznosi koji nisu veći od 100.000 EUR javnog doprinosa, financiranje primjenom fiksnih stopa, utvrđeno primjenom postotka na jednu ili više utvrđenih kategorija troškova. | uvjetno prihvatljivo | Prihvatljivo sukladno metodologiji Pojednostavljenih troškovnih opcija koju izrađuje Upravljačko tijelo. |
| 16. | Neizravni troškovi | uvjetno prihvatljivo | Ukoliko se:  – Izračunavaju primjenom fiksne stope, sukladno članku 26. Uredbe (EU) br. 223/2014; ili  – Izračunavaju primjenom standardne veličine jediničnih troškova ili primjenom fiksnih iznosa koji nisu veći od 100.000 EUR javnog doprinosa; ili  – Temelje na stvarnim troškovima. |
| 17. | Izdaci povezani s uslugom revizije projekta, koju nabavlja Korisnik | uvjetno prihvatljivo | Ukoliko se odnosi na zahtjeve Posredničkog tijela za obavljanje takve revizije. |
| 18. | Izdaci jamstava koja izdaje banka ili druga financijska institucija | uvjetno prihvatljivo | Ukoliko nacionalno ili zakonodavstvo Europske unije zahtijeva jamstvo. |

16 19.02.2016 Pravilnik o prihvatljivosti izdataka u okviru Fonda europske pomoći za najpotrebitije (FEAD)